Á föstudag voru tuttugu ár liðin frá því Vladimír Pútín Rússlandsforseti komst til valda í Moskvu og þótt hann geti gegnt forsetaembættinu í fimm ár til viðbótar er þegar hafin umræða í landinu um hvernig hann geti haldið völdunum enn lengur . Borís Jeltsín , þáverandi forseti , skipaði Pútín í embætti forsætisráðherra 9. ágúst 1999 og þegar Jeltsín sagði af sér vegna veikinda 31. desember það ár tók Pútín við forsetaembættinu til bráðabirgða . Hann var síðan kjörinn forseti með 53% atkvæða í kosningum í mars 2000 . Þar sem stjórnarskrá landsins kveður á um að enginn geti verið forseti lengur en í tvö kjörtímabil í röð þurfti Pútín að láta af embætti 2008 . Hann varð þá forsætisráðherra og hafði stólaskipti við bandamann sinn , Dmitrí Medvedev , sem varð forseti . Aftur forsætisráðherra ? Flestir stjórnmálaskýrendur telja líklegt að Pútín vilji vera við stjórnvölinn eftir að kjörtímabili hans lýkur árið 2024 en þeir eru ekki á einu máli um hvaða leið hann sé líklegur til að velja til að halda völdunum . Pútín er 66 ára og verður á 72. aldursári þegar kjörtímabilinu lýkur , yngri en Donald Trump Bandaríkjaforseti og fylgismestu forsetaefni demókrata eru núna . Sumir telja líklegast að Pútín verði aftur forsætisráðherra . Aðrir telja forsetann vera ósáttan við þá lausn og segja að hann hafi virst óánægður með hana á árunum 2008 - 2012 vegna þess að honum hafi mislíkað stefna Medvedevs í utanríkismálum og staðið stuggur af vinsældum hans . Medvedev virtist vera hissa þegar honum var sagt að hann fengi aðeins að gegna forsetaembættinu í eitt kjörtímabil og ætti að víkja fyrir Pútín . Enn aðrir telja líklegt að stjórnarskránni verði breytt til að auka völd forsætisráðherrans á kostnað forsetaembættisins og greiða fyrir því að Pútín geti haldið völdunum eins lengi og hann vilji . Ný stofnun eða nýtt ríki ? FréttaveitanAFPhefur eftir stjórnmálaskýrandanum Gregorí Bovt að forsetinn og bandamenn hans íhugi m.a. þann möguleika að koma á fót einhvers konar nýrri stofnun sem stjórni landinu undir forystu Pútíns . Komið verði á svipuðu fyrirkomulagi og tekið var upp í Kasakstan í mars sl. þegar Nursultan Nazarbajev lét af embætti forseta eftir að hafa gegnt því frá því að landið fékk sjálfstæði frá Sovétríkjunum árið 1991 . Nazarbajev verður „ leiðtogi þjóðarinnar til æviloka “ samkvæmt stjórnarskrá landsins og einnig formaður öryggisráðs þess . Fyrir nokkrum mánuðum komst á kreik orðrómur í Moskvu um að Pútín hygðist sameina Rússland og grannríkið Hvíta-Rússland og verða forseti nýs sambandsríkis , að sögn stjórnmálaskýrandans Chris Millers í grein í tímaritinuForeign Policy . Löndin tvö hafa verið mjög náin , eru t.a.m. í tollabandalagi , og Rússar efna reglulega til heræfinga í Hvíta-Rússlandi , sem stundum er kallað „ síðasta einræðisríki Evrópu “ . Tuttuga ára gamall sáttmáli milli landanna kveður á um að þeim beri að vinna að ríkjasambandi með einum gjaldmiðli og einum fána og sáttmálinn gæti orðið lagalegur grunnur að stofnun sambandsríkis . Talið er þó ólíklegt að Alexander Lúkasjenkó , forseti Hvíta-Rússlands , og bandamenn hans fallist á að afsala sér völdunum . Miller telur að rússnesk stjórnvöld séu nógu áhrifamikil í grannríkinu til að koma Lúkasjenkó frá völdum en efast um að Kremlverjar telji það svara kostnaði . Þótt flokkur Pútíns , Sameinað Rússland , virðist hafa tapað fylgi vegna versnandi lífskjara Rússa á síðustu árum er hann enn nógu öflugur á þinginu til að breyta stjórnarskránni og tryggja að Pútín verði við völd eftir að kjörtímabilinu lýkur . Flokkurinn gæti til að mynda afnumið stjórnarskrárákvæðið um að forsetinn geti aðeins gegnt embættinu í tvö kjörtímabil í röð . Rússneski blaðamaðurinn Leoníd Bershídskí segir í grein á fréttavef Bloomberg að stjórnarflokkurinn geti breytt stjórnarskránni til að gera Pútín að forseta til æviloka en hann hafi ítrekað hafnað þeim möguleika . Brýnna að verja meirihlutann Chris Miller segir íForeign Policyað umræðan í Rússlandi um hvað Pútín eigi að gera 2024 sé orðin svo mikil að svo virðist sem allir stjórnmálamenn landsins hafi látið skoðun sína á málinu í ljós . „ Það er að segja allir nema Pútín sjálfur . Ef til vill er hann að bíða eftir tækifæri til að tilkynna framtíðaráform sín . Eða kannski veit hann ekki hvað hann eigi að gera . “ Segja má að það sé ekki nema von að forsetinn hafi ekki tilkynnt áform sín því að fimm ár eru til stefnu . Talið er að brýnna sé fyrir Pútín að tryggja að flokkur hans haldi miklum meirihluta sínum í dúmunni , neðri deild þingsins , í kosningum árið 2021 . Hermt er að Kremlverjar séu að íhuga þann möguleika að breyta kosningalögunum með það fyrir augum að auðvelda flokknum að halda meirihlutanum þrátt fyrir fylgistap , m.a. til að hann geti breytt stjórnarskránni eftir kosningarnar og tryggt að Pútín verði áfram við völd .